pixy.org .td_uid_2_60377e7027d96_rand.td-a-rec-img{text-align:left}.td_uid_2_60377e7027d96_rand.td-a-rec-img img{margin:0 auto 0 0} L-anzjana li ġiet iffrodata minn sitt persuni billi ħasbet li qiegħda f'relazzjoni virtwali ma' suldat Amerikan u bagħtitlu l-flus, iddeskriviet il-mod kif dawn in-nies ħadu vantaġġ minnha f'mument tad-dwejjaq f'ħajjitha. Kienet għadha kemm romlot u kienet qed tħossha waħedha, partikolarment minħabba l-pandemija. L-anzjana ta' 72 sena xehdet fil-qorti lbieraħ fil-każ kontra sitt persuni akkużati li ffrodawha billi hi kienet mingħaliha li qiegħda tkellem lil suldat Amerikan stazzjonat fl-Afganistan. Huwa beda jitlobha tibgħatlu l-flus, u hi bagħtet kważi €50,000. Il-mara bdiet tibki hi u tixhed quddiem il-Maġistrat Donatella Frendo Dimech. Qalet li ma tafx kif il-każ eskala hekk. Minħabba r-restrizzjonijiet tal-coronavirus ma bdietx toħroġ u bdiet tħossha waħedha. Xtaqet ftit tal-kumpanija. L-akkużati huma ħames irġiel Niġerjani ta' 29, 34, 35, 36 u 39 sena, u mara Maltija ta' 58 sena. Huma qed iwieġbu li mhumiex ħatja għall-akkużi. Is-sitt persuna arrestata ġimgħa ilu Jinżamm arrestat is-6 raġel li ffroda anzjana li ħasbet li qiegħda f'relazzjoni virtwali Il-mara qalet li kollox beda f'Ġunju li għadda, bi friend request fuq Facebook minn raġel bl-isem Smith Jones. Filwaqt li s-soltu ma taċċettax friend requests mingħand irġiel li ma tafhomx, lil dan aċċettatu bħala ħabib. Qalet li fir-ritratt kien jidher suldat Amerikan, u li bejn u bejn ruħha qalet li dan jgħix f'Kabul, allura ma jistax jagħmlilha ħsara. Spjegat li kellimha fuq Messenger u talabha n-numru tal-mowbajl biex jitkellmu fuq WhatsApp. Bdew jitkellmu hemmhekk u kienet tieħu gost tkellmu għax kien iżommilha kumpanija. Il-mara rrakkuntat kif kien jgħidilha li jħobbha u li jrid ikun magħha. Xi xahar jew xahrejn wara, imbagħad, talabha l-indirizz tad-dar biex jibagħtilha rigal. Xi jiem wara, irċeviet messaġġi fuq il-mowbajl mingħand persuna oħra li qalilha li hu l-courier li se jġibilha r-rigal, u bagħtilha ritratt tal-pakkett. Qalilha wkoll li trid tħallas €3,500 skont ir-regolamenti tad-Dwana biex tieħu l-pakkett. Għaddielha kont tal-bank u l-mara marret il-bank u trasferiet il-flus. Ir-raġel baqa' jitlobha somom kbar ta' flus biex tkun tista' tieħu l-pakkett, u l-mara baqgħet tittrasferihom, dejjem f'kontijiet tal-bank differenti. Il-kaxxiera tal-bank kienet staqsietha jekk kinitx taf il-persuna li qed tibagħtilha l-flus u l-mara qaltilha iva. L-ewwel aħbar dwar il-każ Anzjana "f'relazzjoni virtwali" tibgħatlu eluf; 5 arrestati bi frodi Fil-qorti, l-anzjana stqarret li ma kinitx qiegħda żżomm kont tal-flus li kienet qed tibgħat. Meta r-raġel talabha €5,000 oħra, hija ma kienx għad fadlilha flus fil-kont tagħha, allura talbet lil oħtha ssellifhomlha, iżda oħtha rrifjutat meta saret taf bl-istorja kollha. Oħtha wissietha li kienu qed iqarrqu biha u ġegħlitha tgħid lil bintha dak kollu li kien ġara. Il-mara qalet lil bintha li rrabjat ħafna magħha. Stqarret li ddispjaċieha li lil bintha ma qaltilhiex qabel. B'kollox hi għaddiet €58,700, imma €10,000 minnhom kienet ħadithom lura billi sid il-kont informa lill-bank li dan kien żball. Taħt kontro-eżami, il-mara kkonfermat li qatt ma ltaqgħet mal-ebda mill-persuni akkużati. Stqarret li meta reġgħet rat il-konverżazzjonijiet li kellha ma' dawn in-nies, innutat li kien hemm żbalji simili fl-ortografija u d-diskors użat kien wieħed simili. Il-każ se jkompli fil-11 ta' Marzu. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60377e7028066_rand.td-a-rec-img{text-align:left}.td_uid_3_60377e7028066_rand.td-a-rec-img img{margin:0 auto 0 0}